
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 octombrie 2012

	Nr.
	27/163 


R A P O R T

asupra proiectului de Lege pentru modificarea Legii nr.52/2011 privind exercitarea unor activități cu caracter ocazional desfășurate de zilieri
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 205 din 29 mai 2012, cu dezbaterea pe fond în procedură obişnuită, a proiectului de Lege pentru modificarea Legii nr.52/2011 privind exercitarea unor activități cu caracter ocazional desfășurate de zilieri.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1315/12.12.2011)

· avizul negativ al Comisiei pentru buget, finanţe şi bănci (nr.22/163/31.07.2012)

· avizul favorabil al Comisiei juridice, de disciplină şi imunităţi (nr.31/429/13.06.2012)

· avizul favorabil al Comisiei pentru sănătate şi familie (nr.28/106/14.06.2012)

· avizul negativ al Comisiei pentru egalitatea de şanse pentru femei şi bărbaţi (nr.37/231/25.06.2012)

· punctul de vedere al Guvernului (nr.109/20.01.2012).

Proiectul de lege are ca obiect de reglementare modificarea şi completarea Legii nr.52/2011 privind exercitarea unor activităţi cu caracter ocazional desfăşurate de zilieri, în sensul definirii mai clare a ocupaţiilor necalificate executate de muncitorii zilieri, extinderea termenului de „beneficiar de lucrări” şi la persoanele fizice autorizate şi întreprinderile individuale, care au posibilitatea prevăzută de lege de a angaja persoane cu contracte individuale de muncă pe activitatea pentru care au fost autorizaţi, precum şi modificarea cuantumului remuneraţiei brute orare, concomitent cu eliminarea discriminării faţă de salarizarea muncitorilor necalificaţi, care sunt angajaţi cu contract individual de muncă.
Comisia propune Plenului Camerei Deputaţilor respingerea proiectului de lege întrucât se află în lucru, în cadrul Guvernului, un proiect de act normativ care are în vedere modificarea în ansamblu a Legii nr.52/2011.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 1 octombrie 2012 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale

· d-na Denisa Pătraşcu – Secretar de Stat 

· d-na Georgeta Bratu – Secretar de Stat.

La lucrările comisiei au fost prezenţi 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 23 aprilie 2012, în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia Barna



Kerekes Karoly
Şef serviciu Elena MESAROŞ









Întocmit,

Consilier parlamentar Sorina SZABO

